Saulės kraujas
Alkanas ir plikas kovas
vandenim patvinęs -
Čiulba, cypauja, čirena
pabaliai, pakrūmė,
Kur ieškosi, vargo paukšti,
sau šiltos nakvynės? -
Paskutinis traukinys
į vakarus nudūmė -
Veidas nuo žiemos išbalęs,
akys žydro lino
Man šypsojosi pro langą...
Traukinys nubėgo -
Saulę perpjovė per pusę,
saulę padalino -
Saulės kraujas nutekėjo
purpuru ant bėgių -

Nėris Salomėja
Eilėraščiai